บอร์ด T ไฟเขียวขายที่ดิน AMATA จ่อบุ๊ค 413 ล้านบาท เคลียร์หนี้แบงก์เกลี้ยงแถมกำไร!
บอร์ด T ไฟเขียวขายที่ดิน AMATA จ่อบุ๊ค 413 ล้านบาท เคลียร์หนี้แบงก์เกลี้ยงแถมกำไร!
19 ก.ค. 2561

บริษัท ที เอ็นจิเนียร์ริ่ง คอร์เปอร์เรชั่น จำกัด (มหาชน) หรือ T เปิดเผยว่า ที่ประชุมคณะกรรมการบริษัทวันนี้ (19 ก.ค.) อนุมัติให้บริษัทขายที่ดินจำนวน 4 แปลง รวม 75 ไร่ 34 ตารางวา ในจ.ชลบุรี ให้กับ บริษัท อมตะ คอร์ปอเรชัน จำกัด (มหาชน) หรือ AMATA มูลค่ารวม 412.97 ล้านบาท โดย AMATA จะชำระมัดจำบางส่วนในวันลงนามสัญญาจะซื้อจะขาย และในส่วนที่เหลือจะชำระเงินทั้งหมดในวันทำการจดทะเบียนโอนกรรมสิทธิ์ที่ดิน ณ สำนักงานที่ดิน ภายในเดือนธ.ค.61
ขณะที่บริษัทจะนำเงินที่ได้จากการขายที่ดินมาชำระคืนหนี้เงินกู้ยืมที่มีต่อสถาบันการเงินจำนวน 40.17 ล้านบาท ส่งผลให้บริษัทปราศจากหนี้สินระยะยาวที่มีอยู่ต่อสถาบันการเงินในปัจจุบัน
นอกจากนี้ภายหลังจากการโอนกรรมสิทธิ์ที่ดินดังกล่าว บริษัทจะกันเงินจำนวนประมาณ 200-250 ล้านบาท ไว้เป็นเงินสำรองสำหรับภาระผูกพันภายใต้หนังสือค้ำประกัน ซึ่งส่วนหนึ่งของวงเงินภาระผูกพันดังกล่าวนั้นเกี่ยวเนื่องกับคดีความที่สำคัญของบริษัทที่เกิดขึ้นในปี 55-57
ทั้งนี้ หากภายหลังได้มีคำวินิจฉัยชี้ขาดว่าบริษัทเป็นฝ่ายชนะคดีดังกล่าว บริษัทจะได้นำเงินฝากจำนวนนี้พร้อมดอกเบี้ยมาเป็นเงินทุนหมุนเวียนของบริษัทต่อไป ซึ่งบริษัทคาดว่าคดีความดังกล่าวจะเสร็จสิ้นประมาณกลางปี 62 ทั้งนี้ การขายที่ดินดังกล่าวไม่มีผลกระทบในทางลบต่อการดำเนินกิจการของบริษัทแต่อย่างใด